Izvor: N1

Potpredsednik Narodne stranke Miroslav Aleksić pozvao je predsednika Srbije Aleksandra Vučića da kaže ko su ljudi iz policije, BIA i vojske koji su činili "prsten zaštite" oko vlasnika "Jovanjice" Predraga Koluvije, pošto je, kako Aleksić kaže, predsednik Srbijejavno priznao da je postojala podrška nekih državnih struktura najvećoj proizvodnji marihuane u Evropi. Aleksić dodaje da još čeka odgovor i da li je Jovanjica bila donator Bezbednosno informativne agencije? Jasno je, međutim, da je to imanje podržalo snimanje filma o narko klanovima.

Kako je najveća plantaža marihuane u Evropi, registrovana za proizvodnju organske hrane, na kojoj su vladajući političari brali salatu i paradajz - toliko dugo skrivana od očiju javnosti? I kako se dogodilo da je vlasnik Jovanjice Predrag Koluvija, kao organizator narko grupe, uhapšen tek polovinom novembra, i to slučajno, pošto je napravio saobraćajnog prekršaja?

U novogodišnjem intervjuu za Blic, predsednik Vučić kaže da su imali prsten zaštite i ponavlja da nisu tačne optužbe opozicije da je Koluvija povezan sa njegovim bratom Andrejem.

"Što se Jovanjice tiče, mi smo kao država pronašli šta je neko uradio protivzakonito, uhapsili ga, sve koji tu rade, onda oni izmisle priču. Dali su neke realne informacije. U sve su zaista bili umešani pojedinci iz MUP-a, BIA, čak i iz vojnih struktura koji su izdavali lažne legitimacije. Dakle, taj deo informacije je tačan, ali im to nije bilo dovoljno. Neko od njihovih lidera je rekao da će sve imati smisla ako slažu nešto za mene i moju porodicu. Sad ću gurati do kraja, kao pitbul terijer", poručuje predsednik države.

Izvor: N1

Ko su ti ljudi iz BIA, MUP i Vojske i šta je njihova uloga u toj aferi, pita opozicioni narodni poslanik Miroslav Aleksić i poziva Vučića da odgovori, na pitanje postavljeno, krajem decembra, da li je Jovanjica bila sponzor Bezbednosno-informativne agencije (BIA)?

"Da li je 'Jovanjica' učestvovala u opremanju dva centra Bezbednosno-informativne agencije? Ako jeste, očekujem da, pre svega, gospodin Gašić odgovori, šta zauzvrat dobijaju donatori BIA", kaže Aleksić.

Imaju li odgovore na ova pitanja - u BIA ne odgovaraju.

Profesor prava Bogoljub Milosavljević kaže da zakon dozvoljava donacije, ali da bi državni organi morali da biraju od koga će primati novac. Dodaje da je za BIA veliki gaf ako se dokaže da su ih sponzorisali narkodileri.

Izvor: N1

"Država ne može da se ponaša kada prima donacije, kao recimo crkva, da ne postavlja pitanje ni o moralnosti donatora, ni o motivima za davanje donacije i mora pažljivo da motri, to se odnosi i na Vojsku i na policiju, od koga dolazi donacija", ističe Milosavljević.

Dok afera "Jovanjica" sve više podseća na scenario akcionog filma, gledaoci javnog servisa, u prvoj večeri Nove Godine, mogli su da vide kako su gazda "Jovanjice" i njegova kompanija, i pre hapšenja, završili u jednom od popularnijih domaćih filmova, koji govori o ratu narko klanova.

Naime, u odjavnoj špici filma "Južni vetar", producenti i reditelj su se na prvom mestu zahvalili Predragu Koluviji. Posebnu zahvalnost, za pomoć na filmu, osim MUP-u, Žandarmeriji, okružnom zatvoru u Beogradu i brojnim drugim institucijama, uputili su upravo kompaniji "Jovanjica".